Source: https://podpora.financnasprava.sk/127652-Pr%C3%ADjem-dosiahnut%C3%BD-z-rozdelenia-emisn%C3%A9ho-%C3%A1%C5%BEia
Timestamp: 2020-05-28 02:12:08+00:00

Document:
Príjem dosiahnutý z rozdelenia emisného ážia
Úvod > Daň z príjmov > Daň z príjmov fyzickej osoby > Príjmy ostatné > Stanoviská Finančného riaditeľstva SR > Príjem dosiahnutý z rozdelenia emisného ážia
Fyzickej osobe, akcionárovi akciovej spoločnosti, bol vyplatený podiel z prerozdelenia finančných prostriedkov emisného ážia zaúčtovaného na účte 412 – Emisné ážio. Je tento príjem fyzickej osoby zdaniteľným príjmom a o aký druh príjmu sa jedná?
Účtovanie emisného ážia a ostatných kapitálových fondov je upravené v § 59 ods. 5 Opatrenia Ministerstva financií SR č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v znení neskorších predpisov, podľa ktorého sa:
na účte 412 – Emisné ážio účtuje rozdiel medzi menovitou hodnotou vydaných akcií a sumou platenou za akcie (emisný kurz) podľa osobitného predpisu alebo vkladov pri zvyšovaní základného imania upísaním nových akcií alebo vkladov a
na účte 413 – Ostatné kapitálové fondy účtujú peňažné príspevky a nepeňažné príspevky do kapitálového fondu z príspevkov.
Tvorba kapitálových fondov z príspevkov je upravená v § 123 ods. 2 a § 217a zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“). V zmysle § 768q ods. 2 Obchodného zákonníka sa ustanovenia § 123 ods. 2 a § 217a Obchodného zákonníka použijú len na príspevky do kapitálového fondu poskytnuté po 1.1.2018.
Podľa § 8 ods. 1 písm. s) zákona o dani z príjmov ostatnými príjmami sú príjmy z prerozdelenia kapitálového fondu z príspevkov. Za príjem z prerozdelenia kapitálového fondu z príspevkov sa považuje aj príjem plynúci zo zníženia základného imania obchodnej spoločnosti v časti, v akej bolo predtým zvýšené zo splatených príspevkov do kapitálového fondu z príspevkov.
Príjem z prerozdelenia emisného ážia nie je možné zaradiť medzi príjmy podľa § 8 ods. 1 písm. s) zákona o dani z príjmov, nakoľko nejde o príjem z prerozdelenia kapitálového fondu z príspevkov ani o príjem plynúci zo zníženia základného imania obchodnej spoločnosti v časti, v akej bolo predtým zvýšené zo splatených príspevkov do kapitálového fondu z príspevkov. Príjem z prerozdelenia emisného ážia sa zaradí medzi ostatné príjmy podľa § 8 zákona o dani z príjmov, konkrétne medzi iné ostatné príjmy. Pri vyčíslení základu dane (čiastkového základu dane) z ostatných príjmov sa postupuje podľa § 8 ods. 2 zákona o dani z príjmov.
Pri zdanení príjmu plynúceho z prerozdelenia emisného ážia sa nadväzne na § 8 ods. 2 zákona o dani z príjmov žiadny výdavok neuplatní.
Daňovník obstarávaciu cenu akcií uplatní až pri prípadnom predaji akcií. Cena, ktorú daňovník zaplatil pri kúpe akcií predstavuje totiž obstarávaciu cenu akcií, pričom z hľadiska uplatnenia daňového výdavku u kupujúceho nie je podstatné, akým spôsobom bola obstarávacia cena akcií zaúčtovaná v akciovej spoločnosti.

References: § 59
 § 123
 § 217
 § 768
 § 123
 § 217
 § 8
 § 8
 § 8
 § 8
 § 8